[image: Blue text on a white background

Description automatically generated]Provocări Psihologice ale Adolescenței                                                        
 2024-3–RO01-KA154-YOU-000259098


     PROVOCĂRI PSIHOLOGICE ALE ADOLESCENȚEI

Acest document conține o sinteză a rezultatelor proiectului Provocări Psihologice ale Adolescenței -2024-3–RO01-KA154-YOU-000259098, proiect cofinanțat de către Comisia Europeană, prin Programul Erasmus+, Acțiunea Cheie 1- Activități de Participare a Tinerilor.
Proiectul a fost centrat pe conceptul de participare activă și a vizat implicarea directă a adolescenților din județul Mehedinți în sfera sănătății mintale și emoționale a covârstinicilor, pe 5 direcții corespunzătoare celor mai frecvente tulburări psihologice cu care se confruntă adolescenții: depresia, anxietatea, tulburările de consum, tulburările de comportament alimentar și tulburările de adaptare. Proiectul s-a derulat în perioada 01.02.2025 – 31.12.2025.
Scopul proiectului Provocări Psihologice ale Adolescenței a fost creșterea nivelului de satisfacție, în raport cu propria viață, și a nivelului de funcționalitate adaptativă pentru adolescenții și tinerii din județul Mehedinți, prin prevenirea/intervenția eficientă în ceea ce privește principalele probleme de sănătate mintală și emoțională. În vederea atingerii scopului, proiectul "Provocări psihologice ale Adolescenței" a avut trei obiective: 
O1.Dezvoltarea competențelor în domeniul participării/implicarii active pentru 200 de adolescenți din județul Mehedinți, complementar cu învățarea mecanismelor de colaborare eficientă cu factorii de decizie relevanți. 
O2.Creșterea numărului de adolescenți/tineri, din Mehedinți, care iși formează și/sau dezvoltă atitudini și comportamente adaptative în raport cu problemele de sănătate mintală și emotională, atât în ceea ce-i privește pe ei inșiși, cât și în ceea ce-i privește pe alți adolescenți/tineri. O3.Creșterea ofertei de acțiuni, activități și proiecte, derulate de adolescenți/tineri din Mehedinți în colaborare cu factori de decizie, care vizează sănătatea mintală și emotională a adolescenților/tinerilor din județ. 
Proiectul a vizat abordarea a 5 probleme de natură psihologică (tulburări), care sunt cele mai frecvente in cazul adolescenților. Pornind de aici, au fost derivate 5 obiective operaționale, câte unul pentru fiecare activitate de mobilitate. La nivelul fiecărei activități, obiectivul operațional a fost următorul: *Timp de 4 zile, 40 de adolescenți din Mehedinți vor învăța specificul tulburării (cauze, factori care influențează tulburarea, manifestări, efecte, modalități de prevenție/atenuare), 


vor dobândi competențe de informare și conștientizare a adolescenților/tinerilor din Mehedinți, în privința tulburării și vor elabora, împreună cu factorii de decizie implicați, un set de măsuri/direcții de acțiune prin care să crească numărul de acțiuni/ activități pentru adolescenții din județ, care vizează informarea, conștientizarea, prevenția și intervenția cu privire la problema/tulburarea abordată. Cele 5 activități au abordat, în ordine: (1) depresia, (2) anxietatea, (3) adicțiile și tulburările de consum, (4) tulburările de comportament alimentar și (5) tulburările de adaptare; 
În vederea unei cât mai eficiente implementări, Asociația Elevilor Mehedințeni a colaborat cu instituții relvante din Județul Mehedinți: Centrul Județean de Resurse și Asistență Educațională, Inspectoratul Școlar Județean și Direcția de Sănătate Publică Mehedinți.
La fiecare dintre cele 5 activități au participat câte 40 de tineri/adolescenți din județul Mehedinți. 
Documentul rezultat conține, în prima parte, psihoeducație cu privire la prezentarea manifestărilor simptomatice ale fiecărei tulburări abordate, prezentarea potențialelor cauze care determină, favorizează, mențin sau agravează tulburările, prezentarea efectelor acestor tulburări în viața tinerilor, prezentarea recomandărilor de suport. In cea de a doua parte a documentului se regăsesc o serie de propuneri, rezultate în urma activităților, în ceea ce privește creșterea cantitativă și calitativă a activităților de informare, conștientizare și prevenție a tulburărilor psihologice care au constituit obiectul activităților de proiect.
Pentru prima parte (psihoeducația pentru cele 5 tulburări), se recomandă ca activitățile să aibă cel puțin următoarele obiective:
1.Stimularea participării active a adolescenților participanți prin conștientizarea rolului lor central în ameliorarea situațiilor problematice cu care se confruntă;
2.Creșterea gradului de informare și conștientizare a adolescenților cu privire la specificul tulburării abordate;
3.Formarea și dezvoltarea de competențe pentru participanți de informare și conștientizare a adolescenților (a covârstnicilor) în ceea ce privește tulburările abordate;

 

      Depresia și distorsionarea realității
Ce este depresia?
Depresia este o tulburare afectivă ce se întinde pe o perioadă mai lungă de timp, de peste două săptămâni și care înregistrează cumulativ următoarele aspecte: emoții negative (tristețe, furie, sentimentul inutilității), alterarea capacității de concentrare, energie scăzută și pierderea interesului (interes scăzut pentru activități cotidiene), precum și stimă de sine scăzută. 
În funcție de intensitatea aspectelor menționate mai sus, episodul depresiv poate fi: a)Ușor b)Moderat c)Major 
Diagnosticul de episod depresiv este dat de medicul specialist (psihiatru) care stabilește schema de tratament și poate recomanda (chiar este necesar) și alte servicii (psihoterapie). Studiile relevă faptul că terapia cognitiv-comportamentală este cea mai eficientă în tratarea depresiei.

Caracteristicile principale ale depresiei sunt următoarele:
a)predominanța unor emoții negative, cel mai adesea tristețe, acompaniată sau, uneori, înlocuită de iritare sau furie; 
b)diminuarea capacității de gândire, de efort intelectual susținut și în principal reducerea capacității de concentrare;
c)fatigabilitate (oboseală), pierderea energiei, pierderea interesului pentru activități care înainte erau plăcute;
d)tendința de izolare și de retragere socială, incapacitatea de a face față responsabilităților cotidiene, pierderea capacității de proiecție în viitor, eventual însoțite de sentimente de disperare;
e)stimă de sine scăzută, adesea exprimată prin sentimente de incompetență, de culpabilitate. În formele cele mai grave apar și gânduri recurente de autoanulare, idei suicidare și chiar tentative suicidare. 

Aspecte care se încadrează la nivel organic(cum se simte depresia ăn corp):

a)pierderea apetitului pentru mâncare sau hiperfagia (creșterea apetitului)
b)insomnie sau hipersomnie
c)rărirea/ încetinirea ritmului vorbirii sau al motricității.
d)dureri de stomac, de cap, în piept sau de spate
e)probleme digestive


Tulburarea depresivă se poate asocia cu:
a)consum de alcool sau substanțe interzise
b)retragerea din activități, chiar din a frecventa cursurile școlare
c)episoade de violență fizică/verbală sau selfharm (autovătămare)

Factori care cresc riscul de depresie la tineri   
- dacă un părinte sau un membru apropiat din familie are depresie: acesta este cel mai important factor de risc pentru depresie (copiii sau adolescenții care au un părinte cu depresie au probabilitate de 3 ori mai mare de a face depresie);
- dacă au mai avut un episod depresiv, în special dacă primul episod depresiv a apărut la o vârsta mică;
- dacă au afecțiuni medicale cronice, cum ar fi diabetul sau epilepsia, sau o altă deficiență (sunt în scaun cu rotile);
- prezența unei alte tulburări psihice, cum ar fi comportament dezordonat sau anxietate (neliniște, teamă);
- decesul unui membru al familiei sau prieten apropiat;
- abuzul fizic sau sexual;
- abuzul de alcool sau droguri.

Alți factori de risc și situații care pot declanșa un episod depresiv sunt: 
- fetele la începutul pubertății (pâna la pubertate fetele și băieții au același risc de a face depresie însă după pubertate și la maturitate, femeile sunt de 2 ori mai predispuse pentru a face depresie decât bărbații)
- violența în familie
- lipsa relațiilor sociale cu persoane de aceiași vârstă
 - agresivitatea sau victima unei agresiuni, bullying
- o infirmitate cauzată de un accident 
Depresia este generată, menținută și agravată și de modul în care gândim.
Distorsiunile cognitive se caracterizează prin moduri de gândire și credințe  iraționale care  distorsionează modul cum o persoană percepe realitatea, de obicei în  moduri negative.  
Multe dintre aceste procese de distorsionare a realității se produc la nivel inconștient. Sunt obiceiuri  pe care nu  realizăm că le avem și  nici nu conștientizăm că e în puterea noastră să le schimbăm. Mulți oameni  devin adulți crezând că lucrurile sunt pur și  simplu așa. Distorsiunile cognitive ne pot afecta în  mod  serios viața și relațiile cu  ceilalți, întreținând stări depresive și anxietate. 
Exemple de distorsiuni cognitive:
1. Cititul gândurilor: presupuneți că știți ce gândesc oamenii fără a avea suficiente dovezi în ceea ce privește gândurile lor. De exemplu: „el crede că sunt un ratat.”
2. Prezicerea viitorului: preziceți ce urmează să se întâmple – că lucrurile se vor înrăutăți sau că urmează un pericol iminent. De exemplu: „o să pic examenul” sau „nu o să obțin slujba.”
3.Gândirea catastrofică: credeți că ceea ce s-a întâmplat deja sau ce urmează să se întâmple este atât de groaznic și de greu de suportat încât nu veți putea trece rezista. De exemplu: „ar fi îngrozitor dacă aș da greș.” 
4.Etichetarea: atribuiți trăsături negative generale propriei persoane și altora. De exemplu: „sunt indezirabil” sau „e un ticălos.”
5. Desconsiderarea aspectelor pozitive: susțineți că propriile reușite și cele ale celorlalți sunt neînsemnate. De exemplu: „asta trebuie să facă nevestele – așa că nu contează când e drăguță cu mine” sau „aceste succese au fost ușoare, așadar nu contează.”
6. Filtrul negativ: vă concentrați aproape exclusiv asupra aspectelor negative și rareori observați aspectele pozitive. De exemplu: „uite câți oameni nu mă plac.”
7. Suprageneralizarea: percepeți un tipar global de aspecte negative pornind de la un singur incident. De exemplu: „asta mi se întâmplă mie de obicei. se pare că nu-mi iese nimic.” 
8. Gândirea dihotomică: priviți evenimente sau persoane în termeni de „totul sau nimic”. De exemplu: „toată lumea mă respinge” sau „a fost o pierdere de vreme.”
9. „Trebuie să…”: interpretați situațiile prin prisma modului în care ar trebui să stea lucrurile în loc de a vă concentra asupra a ceea ce se întâmplă de fapt. De exemplu: „trebuie să mă descurc. Dacă nu mă descurc, atunci sunt un ratat.” 
Credințele sunt convingerile unei persoane că lucrurile stau într-un fel anume, cu sau fără prezența unor evidențe care să probeze respectiva convingere și se formează atât la nivel conștient cât și inconștient. Credințele sunt acele convingeri pe care ni le-am însușit ca fiind adevărate încă din copilărie prin influența familiei, prietenilor, norme culturale, religioase etc
Credințele centrale
a) sunt credințele noastre de bază referitoare la felul în care ne percepem pe noi înșine, viitorul nostru, pe cei din jur, lumea și viața în general; (Exemple: sunt de neiubit, nu am valoare, sunt inferior celorlalti etc)
b) sunt extrem de profunde, sunt privite ca niște adevăruri absolute (chiar dacă există dovezi care le contrazic, o persoană va alege să le ignore, căutând mereu acele aspecte care să-i confirme credințele centrale);
c) sunt inflexibile, rigide și de multe ori nici măcar nu sunt conștientizate ca atare;
d)se formează în copilărie ca urmare a experiențelor noastre de viață, a evenimentelor semnificative, a felului în care suntem tratați, a felului în care ceilalți se comportă (în special părinții sau cei care ne îngrijesc), a sfaturilor, îndemnurilor, „avertizărilor” pe care le primim când suntem în creștere;
e)sunt extrem de importante deoarece de multe ori acționează asupra noastră fără ca măcar  să ne dăm seama, ele „decid” cât de valoroși, competenți sau puternici ne percepem a fi, ele ne influențează stima de sine și cât de mult ne acceptăm și ne iubim pe noi înșine.
f)Credințele centrale negative, de cele mai multe ori neadevărate, ne influențează extrem de mult gradul de mulțumire de sine, bunăstarea personală, succesul, capacitatea de a ne atinge obiectivele și visurile. 
g)Noi percepem lumea în mod subiectiv, iar percepția noastră e trecută printr-o serie de filtre cognitive și emoționale ale minții noastre.
h)Distorsionarea realității poate fi făcută în legătură cu fapte, evenimente, emoții, oameni din trecut sau din viitor atunci când nu vedem cu acuratețe (cu exactitate) o relație, o persoană, o situație ș.a.m.d.
i)În funcție de cât de obiectivă este percepută realitatea înconjurătoare, credințele pot fi raționale sau iraționale (realitatea este distorsionată). 
Exemple de credințe iraționale:
Etichetarea negativă a propriei persoane (”părere proastă despre propria persoană”), pretenția ca în viață lucrurile trebuie să se întâmple fix cum dorești tu, viața trebuie să fie palpitantă și plăcută (altfel este insuportabil), persoanele din jur trebuie să fie mereu de acord cu ceea ce faci sau gândești sau gândirea magică (evenimentele pot fi influențate de gândurile tale).
Cum acordăm suport când o persoană are depresie
1. Prin a determina persoana să apeleze la servicii de specialitate.
2. Asigură persoana că ești alături de ea, că este iubită, că merită să se simtă mai bine și că se va simți mai bine cu un tratament adecvat.
3. Recomandați-i surse de unde poate obține informații folositoare.
4. Dacă persoana cu depresie acceptă să apeleze la servicii de specialitate sau nu este funcțională, însoțiți-o la tratament până când își reia funcționalitatea. 
5. Dacă persoana cu depresie este funcțională și refuză tratamentul, cereți sprijinul altor persoane – prieteni, rude – care ar putea-o convinge că are nevoie de tratament.
6. Nu renuntați ușor. Persoana cu depresie are nevoie să audă de la mai multe persoane și de mai multe ori, faptul că merită să se simtă mai bine, că este importantă și există speranță și anume să urmeze tratamentul adecvat.
Anxietatea în adolescență

Ce este anxietatea?
Anxietatea este definită ca o stare completă de neliniște și frică, fără cauză aparentă, însoțită adeseori de un comportament nervos și de reacții fiziologice exagerate, precum respirația accelerată, bătăi puternice ale inimii și dificultăți de concentrare și vorbire. 
De ce apare anxietatea?
Deși poate fi neplăcută, anxietatea poate ajuta în anumite circumstanțe și pe durate de timp limitate:
la nivel psihologic – în situații dificile, anxietatea ne arată că ceva nu este în regulă și ne menține în alertă pentru a putea reacționa în mod corespunzător.
la nivel fizic – senzațiile fizice provocate ne pot ajuta corpul să fugă de pericol sau să ne protejeze; acest lucru se numește reacția „luptă sau fugi”.
Când devine anxietatea o problemă?
Anxietatea poate deveni o problemă atunci când:
a)este foarte puternică;
b)simțiți anxietate mereu sau foarte des;
c)nu există motive evidente care să vă facă să simțiți anxietate;
d)vă afectează în mod negativ viața cotidiană;


e)când se întâmplă acest lucru, anxietatea vă poate face să nu vă simțiți în largul vostru, vă poate împiedica să faceți ce vă doriți și vă reduce capacitatea de a vă bucura de viață.
Cum se simte anxietatea?
Anxietatea poate cauza stări diferite, atât psihic cât și fizic.
La nivel psihic
a)îngrijorare constantă, grijă exagerată → epuizare,
b)alterarea calității somnului: oboseală sau somn neregulat,
c)gânduri negative, iraționale, obsesive
d)dificultăți de concentrare, reducerea capacității de învățare și dereglarea memoriei pe termen scurt
e)iritabilitate, dificultăți de vorbire
f)agitație sau încordare, neliniște,
g)senzația de a fi copleșit(ă),
h)teama că s-ar putea întâmpla ceva îngrozitor și teama de a pierde controlul
i)o stare de anticipare a pericolului,
j)dificultatea de a lua decizii.
La nivel fizic
a)bătăi rapide sau neregulate ale inimii (palpitații), durere toracică, tremurat/ frisoane,
b)gură uscată, transpirație, reacție galvanică a pielii (”piele de găină”)
c)mușchi încordați și durere, dureri de spate și dureri de membre
d)dureri de cap, oboseală
e)amorțeală sau furnicături la degetele de la mâini, la degetele de la picioare sau în buze,
f)respirație rapidă, amețeală sau leșin,
g)tulburări digestive, precum: indigestie, crampe sau stare de rău,

La nivel emoțional
a)agresivitate/violență, agitație, furie, impulsivitate
b)apatie, izolare, singurătate, tristețe intensă care pot duce la depresie
Asemănări și Diferențe dintre frică și anxietate
Atât frica, cât și anxietatea sunt semnale de alertă dar pregătesc organismul pentru acțiuni diferite.
Frica poate determina anxietate, dar și anxietatea generează frică intensă.
FRICA este:
a)un răspuns emoțional la o amenințare cunoscută sau certă - un pericol extern, real (întuneric, șerpi, boală, de spații înguste);
b)o stare motivațională care apare la o serie de stimuli specifici și care dă naștere unui comportament defensiv (de apărare) sau de fugă/evadare;
ANXIETATEA este: 
a)o stare constantă de neliniște legată de posibilitatea că ceva rău se va întâmpla, deci nu este vorba de o amenințare iminentă, reală ci de ceva necunoscut bazat pe posibilități și adesea imaginat.
b)anticiparea unei eventuale amenințări care se poate materializa sau nu.

Anxietatea schimbă felul în care gândim și are capacitatea de a altera armonia hormonală din corp. De asemenea, are puterea de a amplifica senzațiile fizice, inclusiv durerea, sau, chiar și mai ciudat, de a crea senzații false în corp. 
Anxietatea determină comportamente și acțiuni care nu permit persoanei anxioase să-și atingă potențialul atât în viața personală, cât și în activitatea academică ori profesională, prin:
a) evitarea unor situații și interacțiunea cu unele persoane, spre exemplu persoana cu anxietate amână sau renunță la ideea de a susține un proiect;
b) căutarea excesivă a validării din partea celor din jur.
Frica și anxietatea sunt interdependente. Când frica se manifestă poți avea reacții asemănătoare celor din anxietate și te poți confrunta cu această problemă de sănătate mintală. Totuși, cele două fenomene sunt distincte și medicul specialist poate înțelege cel mai bine fiecare aspect în parte pentru a stabili un diagnostic corect și complet. 
Fobia poate fi definită ca fiind o teamă irațională, foarte persistentă, față de o situație, un obiect, un animal dusă uneori la extreme. Teama este însoțită de comportamentul de evitare a situației respective, comportament ce adeseori duce la imposibilitatea îndeplinirii sarcinilor zilnice și izolare socială. 
Aceasta poate fi produsă atât de o anumită situație, cât și de anticiparea ei. De exemplu, cei care suferă de acrofobie (teama de înălțime) se pot panica chiar și atunci când se gândesc că este necesar să urce pe o clădire înaltă.

Tulburarea de anxietate socială (sau fobia socială) 
Este o problemă de sănătate mentală cronică care presupune o anxietate și o teamă irațională față de situații și activități în care individul crede că este observat, evaluat și/sau judecat de către alte persoane și că se va face de râs sau va fi umilit.
Este una din tulburările de anxietate ce debutează în adolescență.
Persoanele care suferă de tulburare de anxietate socială:
a)prezintă o teamă intensă de a nu se face de râs în fața altora;
b)se îngrijorează legat de cum se vor simți și cum se vor comporta în fața altora;
c)se tem că ceilalți îi vor judeca sau "își vor da seama" cum sunt cu adevărat;
d)resimt o teamă intensă în preajma altor persoane, mai ales în preajma persoanelor pe care le consideră importante sau a persoanelor necunoscute;
d)încearcă să evite locurile în care sunt mulți oameni;
e)au dificultăți în a-și face prieteni sau a menține relații sociale;
f)au simptome fizice (tahicardie, transpirații, înroșirea feței, disconfort abdominal, încordare musculară și tremurături etc.) în anumite contexte sociale în care se simt anxioși.
De asemenea, persoanele cu anxietate socială dezvoltă o serie de credințe legate de sine și de ceilalți: 
a)standarde excesiv de înalte pentru performanța socială;
b)credințe privind consecințele unui anumit comportament social;
c)credințe legate de sine.
Acestea determină persoana să interpreteze situațiile sociale (întâlniri, mers la restaurant, susținut un interviu etc.) ca fiind "periculoase" și să prezică eșecul în context social.
Persoanele cu anxietate socială prezintă o serie de comportamente de evitare și asigurare, care scad pe moment anxietatea, însă mențin, pe termen lung, credințele disfuncționale (evită să vorbească în public, să intre în contact cu persoane noi/necunoscute, evită situațiile în care pot fi în centrul atenției, etc.). Evitarea situațiilor sociale conduce  la scăderea abilităților sociale, prin absența exersării acestora (abilități de comunicare, asertivitate, ascultare activă, stabilirea contactului vizual etc.).
Căutarea unor strategii de distragere a atenției de la starea de neliniște și activarea mecanismelor de apărare așa cum sunt mâncatul compulsiv, scrolling-ul pe rețelele de socializare, cumpărăturile compulsive, etc;
Procastinarea – amânarea sarcinilor profesionale și a îndatoririlor familiale în mod nejustificat și care pe termen lung alimentează sentimentele de vinovăție, de descurajare, afectează încrederea în sine, ducând la lipsa de motivație și inclusiv la depresie.
Perfecționismul născut din dorința de a nu greși, de a nu fi ridiculizat și care uneori se manifestă prin verificări excesive, mai mult decât este nevoie, solicitante și consumatoare de timp.

Semne de stres și anxietate la copiii și adolescenți
a)Schimbări în comunicarea verbală și nonverbală: se retrag, au dificultăți în comunicare, prezintă semne de nervozitate excesivă în timpul conversațiilor;
b)Manifestă emoții intense și dificultăți în a le controla sau gestiona;
c)Manifestă îngrijorări excesive cu privire la diferite aspecte ale vieții lui (performanța școlară, relațiile sociale sau alte îngrijorări legate de viitor);
d)Scăderea nivelului de energie și a interesului pentru activitățile pe care le făceau în mod obișnuit cu plăcere;
e)Schimbări neobișnuite la  nivelul comportamentului: fie izolare, fie agitație, iritabilitate crescută, reacții emoționale intense;
f)Alterarea calității somnului: dificultate în a adormi, coșmaruri, schimbări ale apetitului – poate să mănânce mai mult au mai puțin ca de obicei; dureri de cap în mod repetat, dureri de stomac, greață, etc;
g)Nu mai participă la activități la care participa cu plăcere în trecut sau manifestă reticență în a participa la evenimente sociale.
Factori care contribuie la instalarea anxietății
Gândurile și credințele iraționale ne pot menține într-o bulă a emoțiilor disfuncționale cauzându-ne stări de anxietate și depresie, conflicte, stări de nemulțumire față de viața noastră, scăderea stimei de sine, dificultăți de adaptare la realitate. 
1. Personalizarea, adică responsabilizarea pentru o situație pe care nu o controlăm pe deplin; luăm vina asupra noastră și nu ținem  cont de ceilalți factori care implicați în producerea evenimentului. 
2. Gândurile întrebări ”Ce ar fi dacă?”
3. Extragerea unor concluzii pripite în lipsa unor dovezi ” citirea gândurilor ”, ”ghicirea viitorului”
4. Credința că ce simți în prezent, vei simți în continuare și în viitor
5. Respingem toate argumentele care contrazic gândurile și convingerile negative.
6. Intoleranța la frustrare. Evaluăm unele situații ca fiind intolerabile, imposibil de suportat, acceptat sau trăit cu ele.
7. Orientarea plină de regrete către trecut
8. Folosirea lui „Trebuie neapărat sau nu ar fi trebuit”
9. Catastrofizarea. Un eveniment negativ care s-a petrecut sau se va petrece în viitor, este considerat nu doar neplăcut, ci de nesuportat.
10. Concentrare asupra negativului. Filtrăm realitatea și ne concentrăm pe detalii scoase din context, extragem selectiv un singur eveniment negativ și ne concentrăm atât de puternic asupra acestuia încât întreaga realitate devine deformată și întunecată.
11. Etichetarea - este o formă a tipului de gândire „totul sau nimic”.
12. Desconsiderarea pozitivului
13. Gândirea în extreme (alb sau negru) Apreciem experiențele de viață și persoanele în două categorii diametral opuse: bune-rele, frumoase-urâte, sfânt sau păcătos.
14. Extragerea unei caracteristici a unor incidente izolate și  folosirea ca regulă generală în situații care nu se  potrivesc cu regula respectivă
Anxietate de performanţă, 
înţeleasă ca teama individului de a nu fi capabil să ducă la bun sfârşit o sarcină.
Persoanele care se confruntă cu anxietatea de performanță își pot face griji că vor eșua înainte de a începe măcar să rezolve o problemă. Percepţia acestora se asociază credinței că eșecul va fi urmat de umilire și respingere. Anxietatea de performanță poate apărea în legătură cu orice sarcină, dar este frecvent întâlnită în mediul profesional. Intensitatea resimţită de individul care manifestă anxietate de performanță capătă forme diferite, de la o stare de neliniște și agitație înainte de a face o prezentare importantă la școală, la atacurile de panică declanșate de simplu gând al responsabilităților școlare/profesionale.
Un alt factor esenţial în apariţia anxietăţii de performanţă este perfecţionismul, definit prin indicatori ca standarde nerealist de înalte, care nu pot fi atinse sau care vor fi atinse cu dificultate.
Anxietatea de performanță este o frică excesivă și distrugătoare asociată cu gânduri precum:      ” Voi spune ceva umilitor”, “Mă voi face de râs”, “Nu voi avea rezultatele așteptate”, “Nu le va plăcea de mine”, “O să par incompetent”.
Tratarea anxietății
Diagnosticul și tratamentul (medicamentos) acestei tulburări este realizat de medicul specialist (psihiatru) 
Consilierea terapeutică și psihoterapia se realizează de către psihoterapeut
 Alte persoane care pot oferi sprijin sunt:
Membrii familiei (se recomandă să consulte un psihoterapeut în acest sens)
Profesorul consilier școlar

Prieteni și colegi
Cum ne purtăm cu persoanele anxioase?
1. Să le inspirăm încredere
2. Să îi ajutăm să relativizeze: adică atunci când emit gândurile anxioase să-i ajutăm să se concentreze asupra consecințelor reale ale posibilelor ”catastrofe” și eventual în găsirea unor soluții posibile ajutându-i să se detașeze  și să-și reducă din anxietate.
3. Să practicăm un umor binevoitor
4. Să îi impulsionăm să caute ajutor, să se trateze
5. Să nu ne lăsăm influențați de tornada gândurilor anxioase emise de aceștia....
6. Nu se recomandă să le luăm prin surprindere – surpriza nu este deloc pe placul persoanelor anxioase. Imprevizibilul declanșează sistemul lor de alarmă putând ajunge chiar la panică.
7. Să nu le împărtășim propriile noastre neliniști, oricum are destule griji și îi poate crește nivelul de anxietate, lucrurile devenind și mai incerte decât erau.
8. Să nu abordăm subiecte de conversații penibile; persoanele anxioase se gândesc la posibilele primejdii mai mult decât restul populației iar pentru ele a evoca un pericol înseamnă a-l trăi deja și a suferi.
    Adicțiile și tulburările de consum
Ce este dependența/adicția?

DEPENDENȚA/ADICȚIA este o tulburare/afecțiune mentală cronică, caracterizată prin nevoia  imperioasă de a consuma o substanță sau de a desfășura o activitate, în ciuda efectelor  negative ale acestora. 
Substanța sau activitatea care cauzează dependența activează sistemul de recompensă la nivel cerebral: când individul consumă respectiva substanță ori se angajează în activitatea care îi aduce plăcere (jocuri video, jocuri de noroc etc), creierul eliberează dopamina, un 

neurotransmițător cunoscut ca „hormon al fericirii", asociat cu sentimentul de recompensă. Hiperactivitatea acestui sistem face ca persoanele dependente să necesite doze tot mai mari pentru a atinge același nivel de satisfacție.
Dependența -  poate începe cu utilizarea experimentală a unui drog recreațional în diferite cercuri sociale; - pentru alții, când iau medicamente cu recomandare medicală. 
Riscul de a dezvolta dependență și rapiditatea cu care o persoană devine dependentă variază în funcție de ce tipuri de substanțe utilizează sau ce activități desfășoară.
Toate substanțele care sunt consumate în exces au în comun activarea directă a sistemului cerebral de recompense care este implicat în comportamentul de întărire și în producerea amintirilor. 
Aceste substanțe determină o activare atât de intensă a sistemului de recompensă încât indivizii neglijează activitățile normale zilnice. 
Persoanele cu nivel mai scăzut de auto-control, pot avea predispoziție mai mare pentru dezvoltarea tulburărilor.
Criteriul principal al tulburărilor consumului de substanțe constă într-un ansamblu de simptome cognitive, comportamentale și fiziologice care arată că individul continuă să consume substanța în ciuda problemelor semnificative provocate de aceasta.
O caracteristică importantă a tulburărilor consumului de substanțe este modificarea circuitelor cerebrale. 
Toleranța reprezintă adaptarea 
Toleranța este indicată de nevoia de a crește semnificativ doza de substanță pentru a obține efectul dorit sau de scăderea importantă a efectului dacă se consumă doza obișnuită. Nivelul până la care se dezvoltă toleranța variază mult în funcție de individ și de tipul de substanță, dar și de sensibilității individuale inițiale la efectele unor tipuri particulare de substanțe.
Consumul de substanțe psihoactive este asociat cu riscuri semnificative pentru sănătate, crescând riscurile de morbiditate și mortalitate și declanșând suferințe substanțiale care pot afecta relațiile personale, familiale, sociale, educaționale.
Dependențe de substanțe legale (peste 18 ani) și ilegale
Dependența de alcool
Dependența de tutun (nicotină)
Dependența de substanțe interzise – droguri
Dependența de mâncare
Dependențe fără suport substanțial sau comportamentale: 
Dependența de jocurile de noroc
Dependența de gaming
Dependența de sex și pornografie pe internet
Dependența de realitatea virtuală
Dependența de cumpărături
Toate ”plăcerile vieții” – adică toate acele activități și substanțe care provoacă plăcere sunt susceptibile de a provoca dependență.
Obișnuințele prezintă și ele risc de a deveni comportamente adictive.
Dependența de droguri
Simptomele dependenței de droguri includ:
a)nevoia de a le consuma în mod regulat sau din ce în ce mai mult (zilnic sau chiar de mai multe ori pe zi);
b)nerespectarea obligațiilor și a responsabilităților profesionale sau reducerea activităților sociale sau recreative din cauza consumului de droguri;
c)continuarea consumului chiar dacă persoana în cauză știe că acesta îi poate face rău fizic sau psihic;
d)crearea de rezerve de droguri;
f)cheltuieli mari, chiar dacă persoana în cauză nu își permite din punct de vedere financiar;
g)comiterea de acte de furt sau de violență pentru a putea obține drogul, acte care altfel  nu ar fi făcute;
h)conducerea autovehiculelor sub influența drogului;
i)eșec în încercările de oprire de la consumul de droguri din cauza apariției simptomelor de sevraj.

Factori de risc în consumul de substanțe 
tulburări emoționale – anxietate, depresie, tulburare bipolară, etc
imagine de sine negativă, toleranță scăzută la frustrare

toleranță scăzută la frustrare
iritabilitate, hipersensibilitate
asocierea dintre tutun, alcool, alte substanțe
factori genetici
În cazul dependenței psihice, adicția se manifestă similar cancerului (celulele maligne intră în sânge și alterează toate organele); prin similaritate adicția alterează întreg psihicul și personalitatea individului dependent, afectează sfera cognitivă și pe cea emoțională, voința » determină individul să renunțe și astfel va trăi cele mai joase niveluri al degradării ființei umane – involuție. Persoanele dependente sunt cele mai manipulative persoane (mint cu ușurință, plâng pentru a înduioșa).
Motive  de consum care pot duce la dependență:
1) Din plictiseală
2) Din curiozitate, dorința de experimentare
3) Din nevoia de a fi stimulați de altfel de trăiri
4) Pentru a alina durerea fizică/somatică și/sau psihică
5) Din teamă, pentru a reduce supărarea, nervozitatea
6) Pentru a scădea gradul de frustrare – incapabilitatea de a se bucura de viață în mod natural
7) În speranța de a obține alinare, relaxare, liniște, euforie 
8) Presiunea grupului

Explicații științifice privind consumul de substanțe 
1) pentru plăcere/fie stimulează, dau vitalitate respectiv poftă de viață, fie acționează ca un anestezic – prin amorțirea durerii
consum de substanțe (PLĂCERE).........X SATURAȚIE .........consum de substanțe  pentru a evita sevrajul (DURERE)
2) pentru a reduce distresul, tensiunea, anxietatea →  evadare temporară dintr-o realitate percepută ca banală, insuportabilă, tristă 
3) Mass-media, presiunea socială promovează ideea că plăcerea, bucuria se găsește în afara noastră → tutun, droguri, alcool, sex

Tratarea adicțiilor și a tulburărilor de consum

Diagnosticul și tratamentul (medicamentos) acestei tulburări este realizat de medicul specialist (psihiatru). 
Consilierea terapeutică și psihoterapia se realizează de către psihoterapeut și vizează reabilitarea psihosocială, reintegrare familială și socio-profesională. 
   Alte persoane care pot oferi sprijin sunt:
Membrii familiei (se recomandă să consulte un psihoterapeut în acest sens
Profesorul consilier școlar
Prieteni și colegi
Știați că....?
Tulburarea consumului de alcool dar și de substanțe ilegale duce la creșterea semnificativă a riscului de accidente, violență, suicid și este responsabilă pentru comiterea multor acte criminale.
Orice dependență are două laturi : una fizică/somatică (sevraj)   și una psihică  care este cel mai dificil de tratat pentru că la acest nivel se manifestă adevăratele rezistențe. 
La baza oricărui tip de adicție stau mecanismele durerii și plăcerii.  
O persoană dependentă gravitează la nivel mental în jurul drogului respectiv.
Ce înseamnă în fond dependența? Faptul că o persoană nu mai poate funcționa  normal în planul biologic, psihologic și social fără acest ”ajutor” (drog, alcool, etc).

Cum ne purtăm cu persoanele dependente de substanțe sau activități?
1. Să le inspirăm încredere
2. Să evităm amenințările, pedepsirea, morala sau culpabilizarea
3. Să oferim suport emoțional, înțelegere
4. Ajută comunicarea cu sens, găsirea de sprijin profesionist
5. Cereți ajutor pentru voi înșivă (prin terapie se stabilesc limitele sprijinului )
6. Să îi impulsionăm să caute ajutor, să se trateze
7. Să nu ne lăsăm manipulați de rugămințile lor de a le da sau împrumuta bani


    Tulburări de comportament alimentar
Ce sunt tulburările de comportament alimentar?
Tulburările de comportament alimentar sunt tulburări caracterizate prin perturbarea persistentă a alimentației sau a comportamentului legat de alimentație; aceste perturbări duc la modificări ale funcționării organismului și afectează sănătatea fizică, psihologică și socială.
Schimbarea comportamentelor alimentare poate fi absolut normală uneori și nu trebuie să   devină automat motiv de îngrijorare. Modificarea comportamentelor alimentare într-o direcție dezechilibrată pe termen lung poate, însă, să devină o problemă serioasă de sănătate.
Tulburările de comportament alimentar nu sunt strict legate doar de alimentație în sine. Ele au la baza diferite tulburări emoționale, anumite emoții negative (dureroase) pe care oamenii încearcă să le gestioneze, să le ascundă sau să le acopere printr-un anumit obicei alimentar dăunător.
Toate substanțele care sunt consumate în exces au în comun activarea directă a sistemului cerebral de recompense care este implicat în comportamentul de întărire și în producerea amintirilor. 
Aceste substanțe determină o activare atât de intensă a sistemului de recompensă încât indivizii neglijează activitățile normale zilnice. 
Anorexia nervoasă
 Anorexia reprezintă o tulburare psihică caracterizată prin deformarea imaginii propriului corp și teama nejustificată de creștere ponderală, acestea ducând la modificarea comportamentului alimentar (înfometare, inducerea vomei după mâncare etc).
Cauzele anorexiei
La fel ca și în cazul majorității tulburărilor psihice, nu se poate identifica o singură cauză pentru dezvoltarea acestei patologii. Cauzele anorexiei nervoase au la bază factori biologici (de exemplu factori care țin de ereditate, factori legați de activitatea hormonală) factori psihologici (de exemplu dificultăți de exprimare sau de gestionare a emoțiilor, toleranță redusă la disconfortul emoțional, abilități reduse de gestionare a conflictelor, alte tulburări psihice) factori sociali (de 

exemplu influența idealului de frumusețe social  promovat, presiunea socială în familie, în grupul de prieteni sau de colegi, unele profesii).
Simptomele anorexiei sunt :
· - Scăderea ponderală accentuată neexplicată de alte cauze
· - Restricție alimentară severă, îndelungată
· - Perfecționism
· - Instabilitate emoțională
· - Consum de alcool/alte substanțe psihoactive
· - Practicarea de exerciții fizice exagerate
· - Administrarea vomitivelor, laxativelor, diureticelor, provocarea vomei sau efectuarea de clisme evacuatorii.
Prin toate aceste comportamente, organismul ajunge să fie privat de nutrienții  necesari unei bune funcționări, frecvent fiind vizibile simptome precum: tegumente uscate și palide, uscăciunea gurii, sensibilitate excesivă la frig, dereglarea ciclului menstrual, constipație cronică însoțită de dureri abdominale, edeme periferice, tulburări de ritm cardiac, fragilitate osoasă, pierderea masei musculare, încetinirea progreselor cognitive, capacitate scăzută de memorare, depresie, ideație suicidară și tentative de suicid.
Factorii predispozanți recunoscuți pentru anorexia nervoasă sunt :
· genul feminin
· istoric familial de tulburări alimentare
· perfecționism
· dificultăți in exprimarea emoțiilor negative
· dificultăți in rezolvarea conflictelor
· stimă de sine scăzută
Tratamentul în anorexie
Scopul tratamentului anorexiei este reinstituirea unui regim alimentar adecvat care să asigure nutrienții necesari funcționării normale a organismului și remiterea tulburărilor/ simptomelor afective asociate. 

Tratarea anorexiei presupune tratament medicamentos și psihoterapie pentru ameliorarea modului nesănătos de gândire și ameliorarea comportamentului alimentar disfuncțional
Bulimia nervoasă
Bulimia nervoasă este o tulburare caracterizată prin episoade de ingestie rapidă pe ascuns a unor cantități crescute de alimente -mâncat compulsiv, urmate de sentimentul de vină sau depresie care generează apariția mecanismelor compensatorii de menținere a greutății corporale – inducerea vărsăturilor, utilizarea laxativelor, practicarea de exerciții fizice intense, utilizarea suplimentelor de slăbit sau efectuarea de clisme evacuatorii.
Persoanele care suferă de această afecțiune sunt preocupate de aspectul fizic exterior și de cele mai multe ori boala este precedată de anorexia nervoasă-încercare eșuată de a menține perioade de post prelungite care presupun înfometare sistematică cu scopul de ajunge la silueta “perfectă” sau la un indice de masă corporală (IMC) cât mai mic.
În anumite situații tulburarea alimentară poate însoți episoade emoționale dificile cum sunt abuzurile emoționale sau fizice, anxietatea de despărțire (separarea de figura maternă în copilărie sau de partener în viața adultă) sau stresul intens (legat de examene sau de locul de muncă), pierderea respectului de sine fiind frecvent asociată în aceste cazuri.
Cum se manifestă bulimia
Bulimia se manifestă în principal prin prezența episoadelor de mâncat compulsiv, severitatea afecțiunii fiind dată de frecvența acestora cel puțin o dată pe săptămână pentru o perioada de câteva luni consecutive. Manifestări psihice asociate acestei tulburări de alimentație frecvent întâlnite sunt:
a)Monitorizarea obsesivă a greutății corporale;
b)Teama de a nu lua în greutate;
c)Pierderea controlului în timpul alimentației -o persoană bulimică nu se poate opri din mâncat decât atunci când apare distensia abdominală dureroasă;
d)Sentimentul de vinovăție între episoadele de bulimie;
e)Adoptarea unui comportament autodistructiv fizic și emoțional – consum de substanțe, autovătămare;
f)Scăderea respectului de sine;
g)Tendințe suicidale în cazurile severe.
Care sunt cauzele de apariție ale bulimiei
Tulburarea alimentară este cauzată de mai mulți factori printre care cei genetici, biologici, emoționali și nu în ultimul rând sociali. Mai frecvent afectate sunt persoanele de sex feminin, în special în adolescența târzie sau la debutul maturității. Mâncatul compulsiv apare de obicei în solitudine (pe ascuns) fiind asociat stărilor disforice -anxietate, depresie, iritabilitate, neputință. Persoanele bulimice prezintă uneori și alte tulburări de ordin psihic: tulburare bipolară, de personalitate sau obsesiv compulsivă dar și anorexie nervoasă.
Complicațiile somatice ale bulimiei sunt reprezentate de:
· Afectare cardiacă – tulburări de ritm sau insuficiență cardiacă;
· Afectarea dentiției – carii, gingivită cauzate de inducerea vărsăturilor;
· Deshidratare, insuficientă renală acută;
· Probleme digestive -constipație, balonare, reflux gastric.
Tratament
Tratamentul afecțiunii se realizează în principal cu ajutorul psihoterapiei, în cadrul consultului medicul psihiatru putând lua hotărârea de administrare de antidepresive. 
Consultul unui medic nutriționist poate ajuta pacientul să gestioneze mai ușor boala, majoritatea măsurilor fiind aplicabile în ambulator. În situații severe poate deveni necesară spitalizarea cu monitorizare permanentă a bolnavului.
La fel de importantă este implicarea familiei și a persoanelor apropiate din anturajul pacientului în procesul terapeutic adoptat, acest fapt contribuind la clădirea respectului de sine și recâștigarea încrederii în forțele proprii ale bolnavului.
Terapia cognitiv comportamentală poate corecta obiceiurile alimentare atât la persoanele cu anorexie cât și la cele cu bulimie, fiind un ajutor bine venit și din perspectiva atingerii unei greutăți ideale.
· 

Alimentația compulsivă (binge eating)/Tulburarea de alimentație compulsivă 
Tulburarea de alimentație compulsivă se caracterizează prin :
· - Consumul unei cantități mari de alimente într-un timp relativ scurt (de exemplu două ore);
· - Sentimentul că persoana a pierdut controlul și resimte suferință în legătură cu comportamentul alimentar;
· - Consumul unei cantități mari de alimente în absența foamei;
· - Alimentația până la o senzație inconfortabilă, senzație de rău;
· - Sentimente de dezgust, depresie, vinovăție după episodul de consum excesiv de alimente;
· - Alimentație în secret, de unul singur, pe ascuns din cauza rușinii asociată cantității de mâncare consumată;
· - Apariția acestui comportament cel puțin o zi pe săptămâna timp de cel puțin trei luni;
· În cazul acestei tulburări nu este implicat comportamentul de autoinducere a vomei.
Factori personali care pot predispune la tulburări de alimentație
Trăsături de temperament. Perfecționismul, rigiditatea și intoleranța la erori sunt caracteristice anorexiei nervoase și bulimiei. Timiditatea și inhibiția în relațiile sociale și personale și nevoia de autocontrol sunt caracteristici ale anorexiei nervoase. Dificultățile de control și organizare, impulsivitatea, activitatea și imaturitatea emoțională sunt tipice bulimiei. 
Refuzul de a mânca , precum și comportamentele fobice față de unele alimente sau respingerea noilor arome. 
Probleme emoționale în copilărie. 
Atitudini familiale și sociale față de greutate și de imaginea corporală, care influențează procesul de dezvoltare a imaginii corporale a copiilor. 
Stiluri educaționale în familie . Controlul și organizarea excesivă fac parte din mediul familial al multor pacienți anorexici, în timp ce lipsa de control și un mediu plin de critici sunt 

tipice bulimiei. Atitudinea față de hrană și obiceiurile alimentare depind de factori genetici și educaționali .
Cum ne purtăm cu persoanele cu tulburări de alimentație?
1. Să le inspirăm încredere
2. Să evităm amenințările, pedepsirea, morala sau culpabilizarea
3. Să oferim suport emoțional, înțelegere
4. Ajută comunicarea cu sens, găsirea de sprijin profesionist
5. Cereți ajutor pentru voi înșivă (prin terapie se stabilesc limitele sprijinului )
6. Să îi impulsionăm să caute ajutor, să se trateze.

             Tulburările de Adaptare
Ce sunt tulburările de adaptare?
	Dificultățile de adaptare afectează modul de gândire și simțire despre propria persoană; de aceea TAD sunt definite ca reacții emoționale sau comportamentale semnificative, disproporționate față de gravitatea stimulului, care apar ca răspuns la un stresor (cum ar fi o schimbare majoră de viață, o experiență traumatizantă sau o tensiune specifică). 
	Simptomele TAD depind de tipul de adaptare și pot varia de la o persoană la alta.  Ele pot cuprinde: îngrijorări frecvente, stări de anxietate, tristețe și incapacitatea adolescentului de a se bucura de lucruri de care înainte se bucura, tulburări de somn, perturbări ale comportamentului, dificultăți de concentrare și de funcționare în activitățile zilnice, dificultăți de adaptare școlară și socială, fie că este vorba de impulsivitate, agresivitate verbală, retragere socială sau scăderea performanței globale, în cazuri extreme gânduri sau comportament suicidar. 
Cauzele apariției tulburărilor de adaptare pot fi evenimente de viață semnificative:
· decesul unei persoane dragi,
·  schimbarea domiciliului (orașului), schimbarea  școlii, 
· declanșarea unei boli cronice sau dobândirea unei infirmități, 
· separarea sau divorțul părinților,
·  dificultățile sociale sau academice,
·  probleme de sexualitate.
Factori de risc
· un nivel scăzut de educație,
· lipsa de sprijin social,
· confruntarea cu factori de stres pe termen lung,
· dificultățile financiare,
· abuzul emoțional, fizic, psihic,
· un istoric de abuz în copilărie,
· asocierea cu alte afecțiuni psihice,
· mutări frecvente de domiciliu,
· părinți supraprotectori,
· alte evenimente traumatizante.
Simptome posibile la adolescenți
Emoționale: Tristețe, anxietate, apatie, sentimente de nesiguranță, iritabilitate. Comportamentale: Agresivitate verbală, impulsivitate, retragere socială, tendințe spre conflict. 
Cognitive/Școlare: Scăderea randamentului școlar, dificultăți de concentrare, sau probleme cu integrarea socială. 
Tulburarea de adaptare constă în câteva subtipuri distincte, bazate pe simptomele majore pe care le experimentează persoana:
cu dispoziție depresivă: tristețe, sentimente de deznădejde și alte semne specifice tulburării depresive;
- cu anxietate: îngrijorare, nervozitate și teamă de separare;
- cu anxietate și dispoziție depresivă: o combinație a subtipurilor de dispoziție depresivă și anxietate;
- cu tulburări de comportament: încălcarea drepturilor altora, a regulilor sau normelor societății, cum ar fi conducerea imprudentă, chiulul de la școală, vandalismul sau acte de violență;
- cu tulburări mixte de emoții și comportament: o combinație a subtipurilor de mai sus, cum ar fi dispoziție depresivă, anxietate și tulburări de comportament;
- nespecificat: simptome în afara celor de mai sus, cum ar fi izolarea de ceilalți sau îndepărtarea de activități sociale, cum ar fi mersul la școală, ieșitul în oraș.
Tratament
Psihoterapie individuală, axată pe soluții care ajută să înțelegeți mai bine evenimentul de viață stresant, să reduceți simptomele dificile și să rezolvați problemele. Obiectivele terapiei sunt: 
· să dezvolte abilități mai puternice de gestionare a stresului, 
· de comunicare și de rezolvare a problemelor, 
· de formare de obiceiuri sănătoase, 
· gestionarea furiei și respingerea gândurilor nefolositoare.
Terapia de familie se recomandată pentru copii și adolescenți. Terapia de familie îi ajută pe părinți, copii și rudele apropiate să îmbunătățească comunicarea, să rezolve conflictele și să se sprijine reciproc în moduri sănătoase.
Terapia de grup de la egal la egal - ajută la îmbunătățirea abilitaților sociale și de comunicare, în special pentru adolescenți. În general, este util și încurajator să împărtășești provocările și strategiile de adaptare cu persoane care se confruntă cu aceeași afecțiune.
În adaptarea cu succes la dificultățile vieții sunt importante:
· felul în care o persoană privește lumea și se raportează la aceasta, 
· disponibilitatea și calitatea resurselor pe care le are și 
· strategiile proprii de gestionare emoțională și comportamentală.
Tulburările de adaptare pot fi prevenite prin:
· învățarea de strategii de gestionare a stresului,
· creșterea nivelului de reziliență; adică prin: ieșirea din zona de confort, dezvoltarea abilităților de rezolvare a problemelor și de gestionare a emoțiilor, stabilirea de obiective realiste care trebuie urmărite prin pași concreți. 
 

În cea de a doua secțiune a acestui document, sunt prezentate câteva propuneri de activități/acțiuni prin care adolescenții mehedințeni să beneficieze de o mai bună informare, o mai bună conștientizare a problemelor psihologice abordate în Proiectul Provocări Psihologice ale Adolescenței. Practic, este vizată creșterea cantitativă și calitativă a activităților de informare, conștientizare și prevenție a tulburărilor psihologice care au constituit obiectul activităților de proiect. Activitățile sunt doar propuneri, recomandări rezutate în urma activităților de proiect și nu au caracter limitativ. 

1.Biblioteca vie cu tineri care se confruntă sau care s-au confruntat cu problema psihologică. Una dintre abordările cu cel mai mare impact a fost considerat dialogul direct cu adolescenți/tineri care s-au confruntat/se confruntă cu tulburările abordate și care își doresc să discute cu alți adolescenți/tineri despre dificultățile cu care se confruntă/s-au confruntat. Se recomandă ca activitatea să se organizeze pentru fiecare problemă psihologică/tulburare, separat (de exemplu, o activitate pentru depresie, o activitate pentru anxietatea socială, o activitate pentru anxietatea de performanță, etc). Ar fi relevant să se discute despre factorii declanșatori ai tulburării, modul în care tulburarea i-a afectat/îi afectează pe tineri (modul în care viața acestora este/a fost afectată), cum/dacă au primit suport din partea grupurilor sociale primare și secundare și ce efect a avut acest suport, cum/dacă au beneficiat de suport de specialitate (consiliere, psihoterapie, psihiatrie) și ce impact a avut acest tip de suport, ce îi ajută în prezent să se simtă mai bine, la ce concluzii au ajuns legat de modificarea anumitor aspecte din viața lor etc. 
Se recomandă ca activitatea să fie moderată de un specialist (consilier, psiholog), reprezentant al Centrului Județean de Resurse și Asistență Educațională. De asemenea, se recomandă respectarea unor reguli, având în vedere faptul că subiectul este unul deosebit de dificil pentru tinerii care s-au confruntat/se confruntă cu o anumită problemă psihologică (de exemplu, să poată refuza să răspundă la anumite întrebări fară a se insista, activitatea să poată fi oprită în orice moment dacă tinerii resimt un diconfort accentuat și nu-și doresc să continue, să se poată lua pauze ori de câte ori este nevoie etc).
Se recomandă o întâlnire de pregatire a acestei activități, în special pentru a se discuta regulile de derulare.

2. Biblioteca vie cu specialiști în domeniul sănătății mintale și emoționale. Implicarea specialiștilor în sănătate mintală și emoțională este esențială în ameliorarea dificultăților de natură psihologică cu care se confruntă adolescenții/tinerii mehedințeni. De aceea, se recomandă colaborarea între instituțiile de învățământ și Centrul Județean de Resurse și Asistență Educațională Mehedinți, instituție în cadrul căreia activează specialiști precum consilieri, psihologi și psihoterapeuți. De aemenea, se recomandă colaborarea și cu alți profesioniști din domeniu: psihologi clinicieni, psihoterapeuți, psihiatri. Este important ca adolescenții/tinerii să înțeleagă întregul context potențial al apariției, manifestării și evoluției tulburărilor psihologice.
Un aspect deosebit de important este acela al normalizării solicitării suportului de specialitate, mai ales în contextul unei percepții sociale distorsionate în legătură cu etichetarea, marginalizarea și stigmatizarea adolescenților/tinerilor care apelează la psiholog, psihoterapeut sau psihiatru. De cele mai multe ori, ameliorarea situațiilor cu care se confruntă adolescenții/tinerii este condiționată de tratamentul de specialitate, astfel încât restructurarea credințelor legate de a merge la psiholog, psihoterapeut sau psihiatru constituie o prioritate.
O altă recomandare, rezultată din discuțiile cu tinerii participanți la proiect, este aceea de a se aborda modul în care este bine să se comporte adolescenții/tinerii cu covârstnicii lor care se confruntă cu anumite dificultăți de natură psihologică. Practic, se recomandă o componentă de psihoeducație axată pe a oferi suport.

3. Studiu de caz. Se recomandă prezentarea unor cazuri (fară a se dezvălui identitatea persoanelor – se vor utiliza nume fictive) de către specialiști ai Centrului Județean de Resurse și Asistență Educațională Mehedinți sau de către alți specialiști (psihologi, psihoterapeuți, psihiatri), în așa fel încât adolescenții/tinerii să înțeleagă cum se manifestă o tulburare de natură psihologică, care sunt factorii predispozanți, care pot fi factorii declanșatori, factorii de menținere și agravare, cum afectează tulburarea funcționalitatea adolescenților/tinerilor și, de preferat, cum au reușit să depășească aceste dificultăți. Pe lângă aceste aspecte, considerăm că este foarte important să se pună accentul pe faptul că aceste dificultăți pot fi depășite (redarea speranței). De asemenea, și în această situație se recomandă schimbarea percepției cu privire la a se solicita suport de specialitate, în cazul în care se constată că adolescenții/tinerii sunt reticenți în a merge la psiholog/psihoterapeut sau psihiatru.

4. Curriculum la decizia școlii – psihoeducație. Una dintre propunerile care au beneficiat de o puternică susținere a adolescenților participanți la activitățile Proiectului Provocări Psihologice ale Adolescenței a fost aceea de a se introduce ore/cursuri de psihoeducație, în care să fie abordate toate tulburările vizate de proiect, dar și alte conținuturi relevante. 
[bookmark: _Hlk216788130]Programele pentru aceste activități pot fi realizate de către profesorii consilieri școlari, reprezentanți ai Centrului Județean de Resurse și Asistență Educațională Mehedinți. În cazul în care nu există personal calificat la nivelul anumitor instituții de învățământ, aceste programe pot fi realizate de profesori consilieri școlari ai CJRAE MH, care au, prin fișa postului, posibilitatea de a se deplasa la școlile din județul Mehedinți și de a derula activități cu elevii școlilor respective. În cadrul activităților de proiect, reprezentanții CJRAE MH și-au manifestat disponibilitatea și dorința de a derula activități de psihoeducație, în colaborare cu instituții de învățământ din județ.
Adolescenții participanți au accentuat necesitatea introducerii unei astfel de abordări, în locul unor opționale impuse, care nu consideră că le sunt utile.

5. Introducerea unor module de psihoeducație în planificarea orelor de dirigenție/consiliere și orientare. În cazurile în care psihoeducația nu poate fi inclusă în orele de 
curriculum la decizia școlii, se recomandă a fi introduse module de psihoeducație în cadrul orelor de dirigenție/consiliere și orientare. Profesorul diriginte va colabora cu profesorul consilier școlar sau cu un alt specialist (al CJRAE MH sau un psiholog/psihoterapeut/psihiatru), care să discute cu adolescenții despre fiecare dintre dificultățile psihologice abordate în cadrul proiectului, dar abordarea nu este una limitativă, putând fi abordate și alte teme de psihoeducație relevante pentru participanți.
	Contactul direct și recurent cu specialiști din domeniul sănătății mintale și emoționale poate normaliza, de la sine, atât existența tulburărilor psihologice (nu mi se întâmplă doar mie), cât și solicitarea suportului specializat (nu sunt nebun/ă dacă merg la psiholog/psihoterapeut/psihiatru, e normal să soliciți ajutor specializat așa cum o facem și în cazul altor afecțiuni medicale etc). Practic, acest tip de abordare are impact ridicat asupra percepției tinerilor cu privire la rezolvarea sau ameliorarea unor dificultăți, în colaborare cu specialiști din domeniul sănătății mintale și emoționale.

6.Ziua/zilele sănătății mintale/emoționale în școala mea. În structura anului școlar este prevăzută o săptămână dedicată unor activități diverse, atipice în raport cu celelalte activități prevăzute de curriculum, denumită Școala Altfel. Tinerii participanți la Proiectul Provocări Psihologice ale Adolescenței au propus ca una sau mai multe zile din cadrul acestei săptămâni să fie dedicată/dedicate sănătății mintale și emoționale. Una dintre activitățile cele mai susținute a fost vizitarea unor cabinete de psihologie/psihiatrie, context în care să discute cu specialiștii despre anumite tulburări, dar, în special, să se familiarizeze cu ceea ce presupune suportul de specialitate, activitatea în cabinet. 
Doar 1% dintre participanții la proiect au beneficiat de ședințe de consiliere/psihoterapie, altele decât cele din cabinetul consilierului școlar (foarte puțini fiind și participanții la acestea). 
O mai bună cunoaștere a specificului activității specialiștilor constituie un temei necesar pentru creșterea numărului de adolescenți/tineri care să apeleze la servicii de specialitate.
7.Psihoeducație pentru părinți. Una dintre problemele relevate de către tinerii participanți, în cadrul discuțiilor, a fost aceea a prejudecăților părinților în legătură cu a solicita suport de specialitate, în cazul unor dificultăți de natură psihologică, prejudecăți fundamentate, de multe ori, și pe absența psihoeducației sau pe o psihoeducație insuficientă. Cu alte cuvinte, părinții ori nu înțeleg ca anumite manifestări ale adolescenților/tinerilor sunt simptome ale unor tulburări de natură psihologică, ori se opun suportului de specialitate (expresia cea mai utilizată fiind, din relatările participanților, copilul meu nu e nebun). 
Pornind de la acest context, s-a considerat, în unanimitate, că se impun activități organizate de institutțiile de învățământ, în colaborare cu Centrul Județean de Resurse și Asistență Educațională Mehedinți, Inspectoratul Școlar Județean Mehedinți, Direcția de Sănătate Publică Mehedinți și specialiști în sănătatea mintală și emoțională, activități care să vizeze informarea și conștientizarea la nivelulul părinților, în așa fel încât să poată înțelege dificultățile cu care se confruntă copiii lor și, de asemenea, foarte important, să apeleze la servicii specializate în ameliorarea tulburărilor de natură psihologică cu care se confruntă adolescențtii. Intervenția în faza incipientă crește mult șansele unui prognostic favorabil în timp scurt.


8.Cursuri/seminarii/workshop-uri pentru cadrele didactice. În cadrul activităților proiectului Provocări Psihologice ale Adolescenței a fost relevat un aspect deosebit de important, acela al modului în care cadrele didactice abordează, de multe ori, elevii cu anumite tulburări psihologice. Neînțelegerea existenței și a manifestărilor specifice simptomatologiei tulburărilor poate genera anumite reacții/răspunsuri care nu doar că nu ajută adolescenții, dar contribuie și la agravarea tulburărilor. 
Redăm câteva exemple de abordări inadecvate: Ai devenit un leneș, rămâi în urma clasei, să pui mâna să te speli, stai cu gândul în altă parte,expresii utilizate în cazul unor adolescenți cu tulburare depresivă, tulburare în care toate cele enumerate sunt parte a simptomatologiei depresive. Nu ești de 10 plin, n-ai cum să mergi la olimpiadă în halul ăsta, mai bine nu începi dacă știi că nu termini, le spun părinților tăi că ai devenit un copil de 8, abordări care contribuie la declanșarea, menținerea sau agravarea anxietății de performanță, dar si a ale depresiei. Te-ai cam îngrășat, îți stă foarte bine așa slabă, uite cum stau hainele pe tine, abordări care sunt nocive, chiar periculoase,  în cazul tulburărilor de comportament alimentar. În cazul adicțiilor, au existat cazuri în care adolescenții au fost scoși în fața clasei, cazuri în care li s-a sugerat colegilor să-i marginalizeze, cazuri în care au fost folosite apelative precum drogat sau alcoolic, toate acestea având efectul invers celui scontat, deoarece adolescenții se adâncesc în consum de substanțe sau alte tipuri de adicții.
Pornind de aici, s-a considerat absolut necesară intervenția și la nivelul cadrelor didactice, în așa fel încât acestea să stie cum să abordeze situațiile în care adolescenții se confruntă cu tulburari de natură psihologică și, în același timp, să identifice simptomele pentru a comunica cu părinții sau tutorii legali ai adolescenților și cu persoane calificate în a oferi suport.
Activitățile pot fi derulate în colaborare cu Centrul Județean de Resurse și Asistență Educațională Mehedinți, Inspectoratul Școlar Județean Mehedinți și alți specialiști din domeniul sănătății mintale și emoționale (psihologi clinicieni, psihoterapeuți, psihiatri). Abordarea nu este una limitativă, adică se pot adăuga și alte probleme de natură psihologică, în afara celor abordate în cadrul proiectului.


9.Joc de rol. Se recomandă ca, în cadrul activității, să se pună accentul pe întelegerea și fixarea informațiilor esențiale cu privire la tulburarea abordată. Astfel, vor putea fi abordate, pe rând, în activități distincte, toate cele 5 tulburări vizate de proiect. 
Se recomandă ca tinerii să fie grupați în echipe de 6-7 participanți și să pregătească o scenetă, care să dureze între 7 și 10 minute, scenetă în care să releve problema căreia i se adresează.  Rolurile vor viza cel puțin: a) un adolescent/tânăr care se confruntă cu problema; b) un mebru al familiei care e nevoie să gestioneze situația și să ofere suport; c) un coleg/prieten al adolescentului; d) un reprezentant al unei instituții; Pornind de la aceste repere, adolecenții vor elabora un scenariu prin care să facă evidente următoarele aspecte: a) cauzele potențiale ale problemei; b) manifestarea problemei; c) modalități de suport din partea persoanelor apropiate; d) modalități de suport de specialitate la care adolescenții pot apela; e) Potențiale modalități/măsuri de prevenție pentru viitor; Echipele formate anterior vor trage la sorți ordinea intrării în scenă și vor prezenta o scenetă de 7-10 minute, care să respecte reperele precizate anterior. După prezentarea fiecăreia dintre scenete, este recomandat să se realizeze o procesare în grup mare. 
Este recomandat ca facilitatorul activității să fie un specialist în domeniul sănătății mintale și emoționale și, de asemenea, în etapa de pregătire a activității, adolecenții să înțeleagă foarte bine tulburarea pe care o vor aborda în cadrul jocului de rol.

10.Teatru Forum (variantă adaptată). Daca în cazul jocului de rol s-a urmărit, în special, formarea de achiziții cognitive cu privire la cauzele care pot genera tulburarea, identificarea manifestărilor simptomatice ale tulburării atât în ceea ce privește propria persoană, cât și alte persoane, efectele în plan personal și asupra persoanelor din mediul primar,  Teatrul Forum este un instrument prin intermediul căruia adolescenții/tinerii identifică împreună soluții sau modele de acțiune pe care le-ar putea aplica pentru ameliorarea situatiei existente. Fondatorul acestei metode afirma că teatrul Forum este „o repetiție pentru viață”. 
Teatrul Forum presupune 3 stadii: piesa, discuția și forumul. Piesa vizează o situație problematică, situație care necesită o abordare în sensul intervenției. (În cazul nostru, o situație specifică de depresie/anxietate/adicție și tulburări de consum/tulburare de comportament 

alimentar/tulburare de adaptare, tulburări care se manifesta în adolescență). Discuția este facilitată de către un moderator (Joker) care va explica publicului care este situația (piesa): context, relații între personaje, etc. Cea de a treia parte, forumul, oferă posibilitatea tuturor tinerilor de a interveni în piesă, în locul oricăruia dintre personaje. Această abordare a metodei teatru forum este una adaptată, în sensul in care nu avem de a face cu opresori/oprimați, ci cu situații în care atitudinea și comportamentele fiecărui personaj pot fi îmbunătățite.
Inițial, facilitatorul va scrie, pe o coală de flipchart, și va explica adolescenților regulile teatrului forum, în forma adaptată. Ulterior, va propune tinerilor participanți trei-patru situații pentru fiecare tulburare, adică prima componentă a teatrului forum-piesa. Fiecare situație va fi pusă în scenă, la început, așa cum a fost concepută. Pe parcursul derulării situațiilor, tinerii participanți vor observa fară a interveni, dar li se va recomanda să fie atenți la toate aspectele pe care consideră că ar trebui să le schimbe pentru a ameliora situația. După ce va fi finalizată situația în formatul inițial, „piesa” se va relua, dar tinerii participanți pot interveni, punctual, în locul anumitor personaje, pentru a remedia situația. Conceptul de Teatru Forum permite „întoarcerea în timp”, la momentele în care lucrurile ar fi putut lua o alta turnură, una pozitivă, printr-o intervenție corespunzătoare. După fiecare situație abordată se va realiza o secvență de procesare, de 15-25 minute.
Este recomandat ca facilitatorul activității să fie un specialist în domeniul sănătății mintale și emoționale și, de asemenea, în etapa de pregătire a activității, adolecenții să înțeleagă foarte bine tulburarea pe care o vor aborda în cadrul activității.

